หน้า ๓3

เล่ม ๑๓๕ ตอนที่ ๕๓ ก ราชกิจจานุเบกษา ๒๗ กรกฎาคม ๒๕๖๑

พระราชกฤษฎีกา

ออกตามความในประมวลรัษฎากร

ว่าด้วยการลดอัตราและยกเว้นรัษฎากร (ฉบับที่ ๖๖๑)

พ.ศ. ๒๕๖๑

สมเด็จพระเจ้าอยู่หัวมหาวชิราลงกรณ บดินทรเทพยวรางกูร

ให้ไว้ ณ วันที่ ๒๕ กรกฎาคม พ.ศ. ๒๕๖๑

เป็นปีที่ ๓ ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าฯ

ให้ประกาศว่า

โดยที่เป็นการสมควรลดอัตราและยกเว้นภาษีเงินได้บุคคลธรรมดา บางกรณี

อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย และมาตรา ๓ (๑)

แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐)

พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า “พระราชกฤษฎีกาออกตามความในประมวลรัษฎากร

ว่าด้วยการลดอัตราและยกเว้นรัษฎากร (ฉบับที่ ๖๖๑) พ.ศ. ๒๕๖๑”

มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา

เป็นต้นไป

มาตรา ๓ ในพระราชกฤษฎีกานี้

“สัญญาซื้อขายล่วงหน้า” หมายความว่า สัญญาซื้อขายล่วงหน้าตามกฎหมายว่าด้วย

สัญญาซื้อขายล่วงหน้า

“ทองคำแท่ง” หมายความว่า ทองคำแท่งที่มีความบริสุทธิ์ร้อยละเก้าสิบเก้าจุดเก้าเก้า

หน้า ๓4

เล่ม ๑๓๕ ตอนที่ ๕๓ ก ราชกิจจานุเบกษา ๒๗ กรกฎาคม ๒๕๖๑

มาตรา ๔ ให้ผู้มีเงินได้ที่ได้รับเงินได้จากการขายทองคำแท่งตามสัญญาซื้อขายล่วงหน้า

ซึ่งกระทำในศูนย์ซื้อขายสัญญาซื้อขายล่วงหน้า เฉพาะกรณีที่มีการโอนทองคำแท่งด้วยวิธีการโอนทางบัญชี

จากผู้ขายไปยังผู้ซื้อ ได้รับยกเว้นไม่ต้องนำเงินได้พึงประเมินนั้นมารวมคำนวณเพื่อเสียภาษีเงินได้ เมื่อถึง

กำหนดยื่นรายการ หากเป็นไปตามเงื่อนไขดังต่อไปนี้

(๑) ผู้มีเงินได้ยอมให้ผู้จ่ายเงินได้หักภาษี ณ ที่จ่ายตามมาตรา ๕๐ (๒) แห่งประมวลรัษฎากร

ในอัตราร้อยละสิบห้าของผลต่างระหว่างราคาขายสัญญาซื้อขายล่วงหน้าที่มีทองคำแท่งเป็นสินค้าอ้างอิง

ซึ่งกระทำในศูนย์ซื้อขายสัญญาซื้อขายล่วงหน้ากับราคาทองคำแท่งสำหรับการส่งมอบทองคำแท่ง

ณ วันที่แจ้งความประสงค์และได้จับคู่ส่งมอบทองคำแท่ง หรือราคาทองคำแท่งสำหรับการส่งมอบทองคำแท่ง

ณ วันครบกำหนดอายุสัญญาซื้อขายล่วงหน้าดังกล่าว แล้วแต่กรณี และ

(๒) ผู้มีเงินได้ไม่ขอรับเงินภาษีที่ถูกหักไว้นั้นคืนหรือไม่ขอเครดิตเงินภาษีที่ถูกหักไว้นั้น

ไม่ว่าทั้งหมดหรือบางส่วน

มาตรา ๕ ให้ผู้มีเงินได้ซึ่งได้รับเงินชดเชยจากการเลื่อนการรับมอบหรือการส่งมอบทองคำแท่ง

ตามสัญญาซื้อขายล่วงหน้า ซึ่งกระทำในศูนย์ซื้อขายสัญญาซื้อขายล่วงหน้า และยอมให้ผู้จ่ายเงินได้นั้น

หักภาษี ณ ที่จ่ายตามมาตรา ๕๐ (๒) แห่งประมวลรัษฎากร ในอัตราร้อยละสิบห้าของเงินได้

จากเงินชดเชยดังกล่าว เมื่อถึงกำหนดยื่นรายการ ได้รับยกเว้นไม่ต้องนำเงินชดเชยดังกล่าวมารวมคำนวณ

เพื่อเสียภาษีเงินได้ ทั้งนี้ เฉพาะกรณีที่ผู้มีเงินได้ดังกล่าวไม่ขอรับเงินภาษีที่ถูกหักไว้นั้นคืนหรือ

ไม่ขอเครดิตเงินภาษีที่ถูกหักไว้นั้น ไม่ว่าทั้งหมดหรือบางส่วน

มาตรา ๖ ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระราชโองการ

พลเอก ประยุทธ์ จันทร์โอชา

นายกรัฐมนตรี

หน้า ๓5

เล่ม ๑๓๕ ตอนที่ ๕๓ ก ราชกิจจานุเบกษา ๒๗ กรกฎาคม ๒๕๖๑

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรลดอัตราและ

ยกเว้นภาษีเงินได้บุคคลธรรมดา สำ หรับเงินได้จากการขายทองคำ แท่งตามสัญญาซื้อขายล่วงหน้า

ตามกฎหมายว่าด้วยสัญญาซื้อขายล่วงหน้า ซึ่งกระทำในศูนย์ซื้อขายสัญญาซื้อขายล่วงหน้า และเงินชดเชย

การเลื่อนการรับมอบหรือการส่งมอบทองคำแท่งดังกล่าว เพื่อเป็นการส่งเสริมและสนับสนุนการซื้อขายทองคำแท่ง

ตามสัญญาซื้อขายล่วงหน้าในตลาดสัญญาซื้อขายล่วงหน้าของประเทศไทย และให้ประเทศไทยเป็นศูนย์กลาง

การซื้อขายทองคำแท่งที่มีความบริสุทธิ์ร้อยละเก้าสิบเก้าจุดเก้าเก้าของนักลงทุนทั้งในประเทศและต่างประเทศ

จึงจำเป็นต้องตราพระราชกฤษฎีกานี้

(เล่ม ๑๓๕ ตอนที่ 5๓ ก ราชกิจจานุเบกษา 27 กรกฎาคม ๒๕๖๑)